Der har været langt til nærmeste politistation i Vesthimmerlands Kommune, siden de to lokalstationer i Aars og Løgstør lukkede i 2017. Og ifølge Mogens Kristensen - alt for langt. - Vi vil gerne have et lokalpoliti, vi kan være i dialog med, siger han. Mogens Kristensen er formand for Aars Handelsstandsforening, og han mener, at nedlukningerne af politistationerne i 2017 var en forkert beslutning. - Jeg tænker, at der blev lavet en fejl for mange år siden med de helt store politikredse, og det er på tide, at det bliver rettet op, siger han. En af landets længste responstider I dag fremlagde justitsminister Nick Hækkerup regeringens udspil til en ny politireform, der, ifølge regeringen, vil skabe mere tryghed i lokalområderne, og styrke tilliden til politiet. Blandt andet ved hjælp af 20 nye lokale politistationer. Og det udspil falder i god jord i Vesthimmerlands Kommune. - Fordi når jeg kommer rundt til borgerne, siger de ofte, 'nu er det ved at være nogle uger siden, vi har set en politibil', siger borgmester i Vesthimmerlands Kommune, Per Bach Laursen. I Vesthimmerlands Kommune har politiet en af de længste repsonstider i landet på op mod 16 minutter. Til sammenligning er gennemsnittet i hele Nordjylland på bare 10 minutter og 17 sekunder. - Så det vil vi selvfølgelig gerne have reduceret, siger borgmesteren. Konsekvenserne af lang responstid er ikke ukendte i Vesthimmerland. I marts 2012 brød maskerede gerningsmænd ind hos Guldsmed Clemmensen i Løgstør. Og først 25 minutter efter alarmopkaldet nåede politiet frem. - Det hjælper jo faktisk ikke engang, at de kommer, når de først kommer 25 minutter efter, sagde indehaveren af guldsmeden, Helene Clemmensen dengang til TV2 Nord. Store huller i Vesthimmerlands Kommune Det vides endnu ikke, hvor de nye lokale politistationer bliver placeret, men ifølge Vesthimmerlands borgmester giver det kun mening, at der er en på vej til hans nordjyske kommune. - Al logik siger, at der kommer en til Vesthimmerland. For med de kort, vi har fremsendt til ministeren, så kan han godt se, at der er nogle sorte huller i Vesthimmerland, som skal dækkes ind.

Referat:
Regeringen kom i dag med et udspil til en ny politireform med 20 nye lokalpolitistationer. Det vækker glæde i Vesthimmerlands Kommune, hvor behovet, ifølge borgmesteren, er stort.